**Мамандық таңдауда жаңылыспадым.**

Мамандық таңдау адам өміріндегі ең маңызды қадамдардың бірі. Менің өз өмірімдегі бағытым-жүрек қалауыммен, жан дүниемнің түрткісімен тәрбиеші болуым. Мен-тәрбиешімін. Тәрбиеші-ол менің өзім таңдаған сүйікті мамандығым. Мамандық таңдау әр адамның жүрегіндегі мазасыз ойлардың соңғы түйіні деп есептеймін. Бұл салада мені қызықтырғаны балалардың қарым-қатынастары, іс-әрекеттері, ізденістері осының барлығы адамның мінез-құлық көрсеткіші. Мен үшін тәрбиеші–ол үнемі ізденісте жүретін болуы  керек. Балаларға үнемі көмектессем, оларға бір сәт болсада қуаныш сезімін сыйласам деймін. Әр адамның бір-біріне ұқсамайтын, қыр сыры бөлек мінез-құлықтары бар. Мен сол мінез-құлықтан туындаған қиын жағдаяттардан шығуға, балалардың жан дүниесіне демеу болуға және бағыт-бағдар беру үшін осы саланы таңдадым. Мен әрқашан балаларды жеке тыңдауға, оған рухани күш беруге дайынмын.

Тәрбиеші қандай болуы керек дейтін бірнеше сұрақтарға менің өзіндік жауабым.

Тәрбиеші-бірінші кезекте ақыл парасаттың иесі, ізденімпаз, ойшыл, жаңашыл, мейірімді нәзік жүректің иесі болуы керек. Нәзік жүректің иесі дегенім, балаға мейіріммен қараған көзіңнен, жылы жүзбен айтқан сөзіңнен шынайылықтың лебі есіп тұруы керек, әйтпесе баланың жүрегін  жаулап алу еш мүмкін емес. Тәрбиеші-жәрдемші, көмекші, жұбатушы.

Қазір мен балабақшада тәрбиеші болып жүріп, әрбір күн сайын бүлдіршіндер, ата-аналар, кездесетін қиыншылықтармен бетпе-бет кездесіп, өз білімімді шыңдап іздену үстіндемін.

Мен балаларды ерекше жақсы көремін. Оларға айырықша күтіммен қараймын. Әр баланың орны, ерекше. Олардың күлкісінің  өзі үлкен бір-ғанибет. Мен балаларға жауапкершілікпен қараймын. Солармен жұмыс жасау арқылы күш-қайратты бола түсемін. Балалардың тәтті қылығы, риясыз күлкісі қуанышы әлемнің кереметінің бірі. Балалар менің жүрегімнің қуанышы. Сол үшін де мен осы мамандықты таңдадым. Мен мамандық таңдаудан жаңылысқан жоқпын. Мен таңдаған мамандықтың қыр-сыры осындай.

Тәрбиеші ретінде, балабақшаның оқу – тәрбие жұмысында ата – аналармен жұмысқа ерекше мән беремін. Көздеген мақсатым: балабақшамен отбасы арасында берік қарым-қатынас орнату, балабақша мен ата – ана арасындағы ынтымақтастықты құру.

Балабақша – жер бетіндегі ең таза жер. Осы жолда жүргізіп отырған жұмыстарымыздың жауапты әрі сауапты екені хақ. Ал мен үшін, ең бастысы, бүлдіршіндеріміздің амандығы.

 **«№1 сәбилер бақшасы» МҚКК**

**Тәрбиеші: Айнур Асилтореевна Джузбаева**